༈ན་མོ་གུ་རུ།  བདེ་གཤེགས་སྙིང་པོ་སེམས་ཀྱི་ཐིག་ལེའི་ཁམས།  ། གཉིས་སྤངས་དབུས་སུ་རྡུལ་མུན་སྙིང་སྟོབས་ཟད།  ། ཆ་མེད་ཀུན་འགྲོ་ནམ་མཁའ་ལྟ་བུར་ཁྱབ།  ། ཆོས་ཉིད་མི་འགྱུར་ལྷུན་གྲུབ་ལ་ཕྱག་འཚལ།  ། ནམ་མཁའ་དེ་ལས་འོངས་པའི་དབང་པོའི་གཞུ།  ། དྭངས་ཤིང་རྡུལ་མེད་ཆ་ཤས་ཡོངས་སུ་རྫོགས།  ། མཚན་དང་དཔེ་བྱད་ཨེ་ཝཾ་དབྱངས་འགྱུར་ཅན།  ། ལོངས་སྤྱོད་རྫོགས་པའི་སྐུ་ལ་ཕྱག་འཚལ་ལོ།  ། ཀུན་འཁོར་ལྟ་བུའི་ཞིང་ཁམས་ཀུན་ཁྱབ་ཅིང་།  ། ཡིད་བཞིན་ནོར་ལྟར་རྣམ་རྟོག་མེད་བཞིན་དུ།  ། གང་གང་བློ་དང་འཚམས་པའི་སྤྲུལ་པའི་ནོར།  ། སྦྱིན་མཛད་སྐྱེ་བའི་འཕྲེང་བ་བདག་གིས་བསྔགས།  ། གྲོང་ཁྱེར་གཉེན་ལྡན་གནས་སུ་དེ་བཞིན་གཤེགས།  ། རྣམ་གཟིགས་དགྲ་བཅོམ་འཁོར་དང་བཅས་པ་ལ།  ། དམིགས་མེད་མཆོད་ཅིང་སེམས་བསྐྱེད་མཛད་པ་ཡི།  ། མཐའ་མེད་སྟོབས་ཀྱི་ཞབས་ལ་གསོལ་བ་འདེབས།  ། དེ་ནས་བཟུང་སྟེ་རྣམ་རོལ་ཐམས་ཅད་དུ།  ། སངས་རྒྱས་རྣམས་ཀྱིས་དགེ་བའི་བཤེས་མཛད་ཅིང་།  ། བྱང་ཆུབ་སེམས་དཔའ་རྣམས་ཀྱིས་གྲོགས་མཛད་པའི།  ། དག་པའི་སྣང་བ་ཅན་ལ་གསོལ་བ་འདེབས།  ། འཕགས་པའི་ཡུལ་དུ་སྐྱོབ་པ་ཤཱཀྱའི་རྒྱལ།  ། རྔ་བོ་ཆེ་ཡི་མདོ་སྡེའི་དབྱངས་སྒྲོག་ཚེ།  ། རྒྱལ་བའི་སྲས་པོ་ངེས་དོན་བསྟན་པ་འཛིན།  ། བློ་གྲོས་ཤིན་ཏུ་རྣམ་དག་གསོལ་བ་འདེབས།  ། བྲམ་ཟེ་བདེ་བྱེད་བདག་པོར་ཁྱེད་གྱུར་ཏེ།  ། ན་ལེནྡྲ་ཡི་གཙུག་ལག་ཁང་བཞེངས་ཏེ།  ། ཐེག་པ་ཆེན་པོའི་ཆོས་རྣམས་ཡི་གེར་བྲིས།  ། ཀུན་ལ་ཕན་པ་སྦྱིན་མཛད་ཁྱོད་ལ་འདུད།  ། ལི་ཡུལ་ཆོས་ཀྱི་ནགས་ཚལ་ཉམས་དགའ་བར།  ། ས་སྐྱོང་སརྦ་ནི་ཞེས་ཆོས་ཀྱི་སྲིད།  ། ལེགས་པར་བསྐྱངས་ཤིང་འཕགས་པ་ཀུན་བཟང་དང་།  ། རྟག་ཏུ་འགྲོགས་པ་ཁྱོད་ལ་གསོལ་བ་འདེབས།  ། རླུང་སེམས་དབྱེར་མེད་ཟུང་འཇུག་རྡོ་རྗེའི་སེམས།  ། འཇའ་ཚོན་ལྟར་བཀྲ་སྒྱུ་མའི་རོལ་མོའི་སྒྲ།  ། བཅུ་གཉིས་དཔེས་མཚོན་ལོངས་སྤྱོད་རྫོགས་སྐུ་བརྙེས།  ། ཀརྣ་ཧ་བའི་ཞབས་ལ་གསོལ་བ་འདེབས།  ། བོད་ཡུལ་ས་སྐྱོང་ཟ་ནམ་ཟེ་ལྡེ་ཞེས།  ། བསྟན་པ་དར་བྱེད་མཉྫུ་ཤྲཱིར་གྲགས།  ། གསང་སྔགས་རྙིང་མའི་བསྟན་པ་དར་བྱེད་པའི།  ། རིགས་ལྔ་སྤྱོད་པའི་ཞབས་ལ་གསོལ་བ་འདེབས།  ། གྲུབ་ཆེན་འཇིགས་མེད་འབྱུང་གནས་ཞབས་དྲུང་དུ།  ། གསང་སྔགས་བདུད་རྩི་རྣམ་དཔྱོད་སྙིམ་པས་གསོལ།  ། སྐད་གཉིས་སྨྲ་བའི་མཆོག་གྱུར་ལོཙྪ་བ།  ། གསལ་བ་གྲགས་ཀྱི་ཞབས་ལ་གསོལ་བ་འདེབས།  ། གཤིན་རྗེ་ནག་པོ་འཁོར་ལོ་བདེ་མཆོག་དང་།  ། འཇམ་དཔལ་མཚན་བརྗོད་ལེགས་བཤད་ལ་བརྟེན་ནས།  ། སྐྱེ་བོ་མང་པོ་སྨིན་གྲོལ་ལ་འགོད་པ།  ། གུ་རུ་བློ་ལྡན་ཞབས་ལ་གསོལ་བ་འདེབས།  ། མཐུ་སྟོབས་དབང་ཕྱུག་ཞང་སྟོན་བརྩོན་འགྲུས་གྲགས།  ། གྲུབ་པའི་དབང་ཕྱུག་ཨོ་རྒྱན་གྲགས་རིན་དཔལ།  ། རྒྱ་གར་བསྒོམ་པ་གྲུབ་པའི་དབང་ཕྱུག་ཆེ།  ། ངོ་བོ་དབྱེར་མེད་གསུམ་ལ་གསོལ་བ་འདེབས།  ། འཇམ་མགོན་བླ་མའི་ལེགས་བཤད་འོད་སྟོང་གིས།  ། བློ་གྲོས་པདྨོ་ཡོངས་སུ་ཁ་ཕྱེ་བ།  ། མཁས་བཙུན་བཟང་པོའི་མཛད་པ་རྨད་བྱུང་ཅན།  ། འཇམ་(༤༡)དབྱངས་ཆོས་རྗེའི་ཞབས་ལ་གསོལ་བ་འདེབས།  ། བཀའ་གདམས་རྣམ་ཐར་གཙང་མའི་ལུགས་སྲོལ་ལ།  ། བཙུན་པའི་དབང་ཕྱུག་བཟོད་པ་དཔལ་གྲུབ་གྲགས།  ། འདུལ་བའི་བསྟན་པ་ཕྱོགས་བཅུར་རྒྱས་མཛད་པའི།  ། ཆོས་རྗེ་རིན་ཆེན་པ་ལ་གསོལ་བ་འདེབས།  ། སྟོབས་ཀྱི་འཁོར་ལོས་བསྒྱུར་བ་པ་ལིམ་པ།  ། གཞན་ཡང་སྤྲུལ་པའི་རྣམ་འགྱུར་སྣ་ཚོགས་ཅན།  ། རྒྱ་གར་ཤར་ནུབ་རྒྱ་ནག་ཧོར་གྱི་ཡུལ།  ། སྙིང་སྟོབས་རོལ་གྱི་ཞབས་ལ་གསོལ་བ་འདེབས།  ། དེས་དོན་སྒྲ་དབྱངས་དགོངས་པ་ཅན་དུ་སྒྲོག། བརྟུལ་ཞུགས་གྲུབ་ཅིང་དགེ་སློང་ཆ་ལུགས་འཛིན།  ། གྲུབ་པའི་དབང་ཕྱུག་མཁས་པའི་མཐར་ཕྱིན་པ།  ། ཏཱ་ར་ནཱ་ཐའི་ཞབས་ལ་གསོལ་བ་འདེབས།  ། དགའ་བྱེད་ས་སྐྱོང་ཁྱབ་འཇུག་རྒྱལ་པོ་དང་།  ། ཀློང་ཆེན་ལ་སོགས་མཁས་དང་རྒྱལ་པོའི་གཟུགས།  ། རང་རང་རྣམ་འགྱུར་རོལ་པ་སྣ་ཚོགས་ཀྱིས།  ། འགྲོ་བ་འདྲེན་པར་མཛད་ལ་གསོལ་བ་འདེབས།  ། བྱང་ཕྱོགས་སོག་ཡུལ་མུན་ཁྲོད་ཆོས་ཀྱི་མེ།  ། རབ་ཏུ་སྦོར་བའི་སྨོན་ལམ་ཆེར་གྲུབ་པའི།  ། སྙིང་རྗེ་ཆེན་པོའི་གཞན་དབང་དུ་གྱུར་པ།  ། བསྟན་པའི་རྒྱལ་མཚན་ཞབས་ལ་གསོལ་བ་འདེབས།  ། བློ་བཟང་ཆོས་ཚུལ་ཀུན་ལ་རབ་མཁས་ཤིང་།  ། ཡེ་ཤེས་འཇུག་པས་བསྟན་པའི་འོད་ཟེར་སྟོང་།  ། རབ་ཏུ་འགྱེད་པའི་སྒྲོན་མེ་སྦོར་མཛད་པ།  ། བཤེས་གཉེན་དམ་པའི་ཞབས་ལ་གསོལ་བ་འདེབས།  ། བློ་བཟང་གྲགས་པའི་གསུང་རབ་པདྨོའི་ཚལ།  ། གསུང་གི་གསང་བའི་ལེགས་བཤད་འོད་སྟོང་གིས།  ། ཀུན་ནས་འགྱེད་པའི་དཔལ་ཡོན་ཆེར་མངའ་བ།  ། བསྟན་པའི་ཉི་མའི་ཞབས་ལ་གསོལ་བ་འདེབས།  ། ཉི་ཟླ་དཀར་འོད་འབུམ་གྱིས་བསྐོར་བའི་ཞིང་།  ། བདེ་གཤེགས་ནམ་མཁའི་ཐིག་ལེར་མགོན་པོ་ཁྱོད།  ། མངོན་པར་རྫོགས་པར་སངས་རྒྱས་གྱུར་པའི་ཚེ།  ། བདག་ཀྱང་འཁོར་གྱི་ཐོག་མར་རྗེས་འཛིན་མཛོད།  ། ཐེག་པ་ཆེན་པོའི་ཟབ་མོ་སྟོང་ཉིད་དོན།  ། ཁྱོད་ཀྱི་ཞལ་གྱི་བུམ་བཟང་ལས་འོངས་པ།  ། བདག་གི་དད་པའི་སྙིམ་པས་བཏུང་བྱས་ཏེ།  ། ཉོན་མོངས་དྲི་མ་མ་ལུས་དག་པར་ཤོག། རྡོ་རྗེ་རྣལ་འབྱོར་དམ་ཚིག་མཆོག་གི་དཔྱིད།  ། གནད་དུ་བསྣུན་ཅིང་ལེགས་པར་བསྒོམས་པའི་མཐུས།  ། ཉོན་མོངས་འཆིང་བའི་མདུད་རྒྱ་ཀུན་བཤིག་སྟེ།  ། རྡོ་རྗེའི་ལུས་ཀྱི་གོ་འཕང་ཐོབ་པར་ཤོག། དེ་ལྟར་གསོལ་བ་བཏབ་པའི་དོན་ཐམས་ཅད།  ། ལེགས་པར་འགྲུབ་ལ་བར་དུ་གཅོད་པའི་ཚོགས།  ། མ་ལུས་ཏྲཀྴད་མགོན་པོས་ཉེར་བསལ་ཏེ།  ། མཐུན་རྐྱེན་ཐམས་ཅད་འགྲུབ་པའི་བཀྲ་ཤིས་སྩོལ།  ། ཅེས་གྲུབ་ཐོབ་ཀྱི་འཁོར་ལོས་བསྒྱུར་པ་ཆེན་པོ་ནག་པོ་སྤྱོད་པ་ཆེན་པོའི་སྐྱེས་རབས་གསོལ་འདེབས་འདི་ལྟ་བུ་ཞིག་དགོས་ཞེས་ཁལ་ཁ་ཐེར་གུན་མཧཱ་ས་མུ་དྲ་མ་ཎི་བྷ་དྲ་ད་ལས་ཆེ་ཆེན་ཁང་གིས་བསྐུལ་མ་མཛད་པ་ལྟར་ཡོངས་སུ་གྲགས་པ་རྣམས་བཞག་ནས་གསང་བའི་རྣམ་ཐར་ལས་འབྱུང་བ་བཞིན་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་དགེ་ཚུལ་བློ་བཟང་མཁས་མཆོག་གོ། །  ། །